b'\n_START_ARTICLE_\nSAR (radar)\n_START_PARAGRAPH_\nRadar s sinteti\xc4\x8dno odprtino (angl. Synthetic Aperture Radar - SAR) je vrsta radarja za snemanje terena, ki z gibanjem radarske antene, postavljene pravokotno na smer njenega gibanja izdela celotno radarsko sliko povr\xc5\xa1ine. Celoten postopek je mo\xc4\x8dno podoben holografiji._NEWLINE_Ta vrsta radarja se od obi\xc4\x8dajnega radarja razlikuje po tem, da med gibanjem radarsko sliko (tj. amplitudo in fazni kot) nekega objekta oz. povr\xc5\xa1ine zajame v ve\xc4\x8d zaporedenih \xc4\x8dasovnih intervalih, kar pomeni zajemanje radarske slike iz ve\xc4\x8d razli\xc4\x8dnih polo\xc5\xbeajev antene. Vse zaporedne slike se z naknadno obdelavo podatkov sestavijo v eno samo sliko. Zaradi gibanja antene pre\xc4\x8dno na opazovani objekt in zajema ve\xc4\x8d slik iz nekoliko razli\xc4\x8dnih polo\xc5\xbeajev se dol\xc5\xbeina antene navidezno podalj\xc5\xa1a, to pa omogo\xc4\x8da zajem slike z visoko lo\xc4\x8dljivostjo tudi s precej manj\xc5\xa1o anteno, kot bi jo za dosego enake kakovosti slike potreboval obi\xc4\x8dajni radar._NEWLINE_Kvaliteta slike je odvisna predvsem od valovne dol\xc5\xbeine radarja; manj\xc5\xa1a valovna dol\xc5\xbeina omogo\xc4\x8da bolj\xc5\xa1o lo\xc4\x8dljivost. Najbolj\xc5\xa1i sistemi danes \xc5\xbee dosegajo lo\xc4\x8dljivost nekaj milimetrov in tudi manj._NEWLINE_Radar s sinteti\xc4\x8dno odprtino zahteva, da mora imeti vsak oddan radarski impulz enako amplitudo in fazni kot, polo\xc5\xbeaj in hitrost gibanja antene morata biti poznana, poleg tega pa postopek zahteva veliko obdelave podatkov po zajemu slike (kar zaradi zmogljivih in kompaktnih ra\xc4\x8dunalnikov danes lahko poteka v realnem \xc4\x8dasu)._NEWLINE_Zaradi vseh prednosti se ta vrsta radarja precej uporablja za radarsko fotografiranje povr\xc5\xa1in in se name\xc5\xa1\xc4\x8da na izvidni\xc5\xa1ka letala, satelite in vesoljske sonde.'